[pic] | COMISIA EUROPEANĂ |

Bruxelles, 12.5.2010

COM(2010) 229 final

RAPORTUL COMISIEI CĂTRE CONSILIU ȘI PARLAMENTUL EUROPEAN

privind cheltuielile FEGA Sistemul de avertizare rapidă Nr. 1-3/2010

CUPRINS

1. Procedura bugetară 2010 pentru FEGA 3

2. Venituri alocate FEGA 3

3. Venituri provenite din sumele temporare pentru restructurare (sectorul zahărului) 4

4. Observații privind execuția provizorie a bugetului FEGA pentru 2010 5

5. Execuția veniturilor alocate FEGA 7

6. Execuția veniturilor provenite din sumele temporare pentru restructurare (sectorul zahărului) 8

7. Execuția fondului de restructurare a sectorului zahărului 8

8. Concluzii 8

ANEXA 1 ANEXA 2 | PROCEDURA BUGETARă 2010 PENTRU FEGA UTILIZAREA PROVIZORIE A CREDITELOR FEGA PÂNă LA 31.1.2010 |

1. PROCEDURA BUGETARă 2010 PENTRU FEGA

Procedura bugetară 2010 pentru Fondul European de Garantare Agricolă (FEGA) și sumele corespunzătoare ale creditelor pentru fiecare etapă a procedurii sunt rezumate în tabelul prezentat în anexa 1.

Bugetul FEGA pentru 2010 a fost adoptat de autoritatea bugetară la 17 decembrie 2009. Bugetul a inclus credite de angajament și credite de plată de:

- 43 417,4 milioane EUR și, respectiv, de 43 633,1 milioane EUR pentru măsuri privind piețele agricole și ajutoarele directe (domeniul de politică 05);

- 371,9 milioane EUR și, respectiv, de 253,7 milioane EUR pentru măsuri veterinare și fitosanitare (domeniul de politică 17);

- 30,5 milioane EUR și, respectiv, de 31,0 milioane EUR pentru produsele piscicole (domeniul de politică 11).

Suma totală a creditelor de angajament din bugetul FEGA s-a ridicat la 43 819,8 milioane EUR, iar creditele de plată au însumat 43 917,8 milioane EUR. Diferența dintre creditele de angajament și creditele de plată se datorește faptului că pentru anumite măsuri care sunt aplicate direct de către Comisie se utilizează credite diferențiate. Aceste scheme privesc mai ales promovarea produselor agricole, măsurile de coordonare și strategie politică pentru agricultură, precum și pescuitul și măsurile veterinare și fitosanitare.

2. VENITURI ALOCATE FEGA

Pe baza dispozițiilor de la articolul 34 din Regulamentul (CE) nr. 1290/2005 al Consiliului privind finanțarea politicii agricole comune, se consideră că veniturile provenite din corecții financiare efectuate în temeiul deciziilor de verificare a conformității, din nereguli și din taxa pentru depășirea cotei de lapte sunt venituri alocate pentru finanțarea cheltuielilor FEGA. Conform acestor dispoziții, veniturile alocate pot fi utilizate pentru a acoperi finanțarea cheltuielilor FEGA suportate de statele membre. În cazul în care o parte a acestor venituri nu este utilizată, aceasta va fi reportată automat în exercițiul financiar următor[1].

Scrisoarea rectificativă a Comisiei pentru anul 2010 a prezentat atât estimarea cea mai recentă privind suma creditelor care vor fi necesare pentru finanțarea cheltuielilor preconizate pentru măsurile de piață și ajutoarele directe, cât și estimări privind veniturile alocate prevăzute a fi colectate în cursul exercițiului financiar în cauză și reportarea soldului veniturilor alocate rămase disponibile din exercițiul financiar precedent. Prin urmare, în propunerea de scrisoare rectificativă privind valoarea creditelor de alocat FEGA, Comisia a luat în considerație veniturile totale alocate preconizate a fi disponibile în cursul următorului exercițiu financiar, solicitând un nivel de credite calculat prin scăderea veniturilor alocate estimate din cheltuielile FEGA estimate pentru același an. Autoritatea bugetară a adoptat ulterior noul buget al FEGA, ale cărui credite nu includeau veniturile alocate preconizate.

La momentul întocmirii scrisorii rectificative pentru 2010, Comisia estima că veniturile alocate disponibile se ridică la 922,0 milioane EUR, și anume:

- veniturile alocate prevăzute a fi generate în cursul exercițiului financiar 2010 au fost estimate la 789,0 milioane EUR; s-a preconizat obținerea sumelor de 600,0 milioane EUR, respectiv 91,0 milioane EUR, din corecțiile efectuate în urma verificării conformității și din nereguli; veniturile provenind din taxa pentru depășirea cotei de lapte au fost estimate la 98,0 milioane EUR;

- suma veniturilor alocate preconizate a fi reportate din exercițiul financiar 2009 în 2010 a fost estimată la 133,0 milioane EUR.

În scrisoarea rectificativă din 2010, Comisia a alocat aceste venituri de 922,0 milioane EUR către două scheme, și anume:

- s-au alocat 222,0 milioane EUR pentru fondurile operaționale destinate organizațiilor de producători din sectorul fructelor și legumelor și

- 700,0 milioane EUR pentru schema de plată unică.

La final, în conformitate cu scrisoarea rectificativă a Comisiei, autoritatea bugetară a votat credite în valoare de 547,0 milioane EUR și, respectiv, de 28 480,0 milioane EUR pentru aceste două scheme. Suma creditelor votate și a veniturilor alocate menționate anterior corespunde unei estimări totale a nevoii de credite de 769,0 milioane EUR pentru fondurile operaționale destinate organizațiilor de producători din sectorul fructelor și legumelor și de 29 180,0 milioane EUR pentru schema de plată unică.

În anexa 2, care prezintă execuția provizorie a bugetului pentru 2010 pentru perioada de până la 31 ianuarie 2010, creditele votate pentru cele două scheme menționate anterior sunt incluse în creditele bugetare inițiale pentru sectorul fructelor și legumelor și pentru ajutoarele directe decuplate, care se ridică la 720,1 milioane EUR și, respectiv, la 33 272,0 milioane EUR, fără a lua în calcul veniturile alocate menționate anterior. După includerea veniturilor alocate acestor sectoare, totalul creditelor prevăzute în bugetul pentru 2010 este de 942,1 milioane EUR pentru sectorul fructelor și legumelor și de 33 972,0 milioane EUR pentru ajutoarele directe decuplate.

3. VENITURI PROVENITE DIN SUMELE TEMPORARE PENTRU RESTRUCTURARE (SECTORUL ZAHăRULUI)

Sumele temporare acordate pentru restructurarea sectorului zahărului sunt considerate ca fiind venituri alocate, destinate finanțării ajutorului pentru restructurarea acestui sector și a altor ajutoare prevăzute de Fondul de restructurare a sectorului zahărului. Pentru fiecare an de comercializare, începând cu 2006-2007 și până în 2008-2009, aceste sume se referă la contingentele cantitative de zahăr, sirop de inulină și izoglucoză deținute de operatori în fiecare stat membru și trebuie plătite fondului de către statele membre în două tranșe, ale căror termene limită sunt 31 martie și, respectiv, 30 noiembrie în fiecare an. La momentul stabilirii bugetului pentru 2010, aceste venituri erau estimate la 606,8 milioane EUR pentru exercițiul bugetar următor. În același timp, se preconiza reportarea sumei de 717,9 milioane EUR din exercițiul financiar 2009 în 2010.

4. OBSERVAțII PRIVIND EXECUțIA PROVIZORIE A BUGETULUI FEGA PENTRU 2010

Pentru perioada 16 octombrie 2009 – 31 ianuarie 2010, nivelul prevăzut al execuției bugetului raportat la profilul cheltuielilor bazate pe indicator, care a fost stabilit în conformitate cu dispozițiile de la articolul 20 din Regulamentul (CE) nr. 1290/2005 al Consiliului, este indicat în anexa 2. Mai jos figurează un scurt comentariu privind anumite articole din buget care prezintă, sau vor prezenta în cursul exercițiului bugetar, cele mai importante diferențe dintre nivelul real și cel prevăzut al execuției bugetului pentru 2010:

4.1. Măsuri de piață

Utilizarea creditelor pentru intervenții pe piețele agricole a fost mai mică cu - 74,9 milioane EUR față de nivelul creditelor bugetare votate, stabilite de nivelul indicatorului la 31 ianuarie 2010. Această diferență nu este semnificativă și se datorește, în primul rând, programelor alimentare și sectorului laptelui și celui al produselor lactate care, în acest stadiu, prezintă o subutilizare a creditelor. În același timp, alte sectoare, cum sunt sectorul zahărului, cel al fructelor și legumelor, sectorul vitivinicol și cel al altor produse vegetale / măsuri prezintă o depășire a creditelor.

4.1.1. Programe alimentare ( - 35,0 milioane EUR)

Utilizarea creditelor sub nivelul indicatorului în acest stadiu se datorește aprobării cu întârziere de către Comisie a planului de distribuire a produselor alimentare pentru 2010. Pe baza nivelului de execuție din anul precedent, Comisia consideră că acest ritm de execuție este temporar și că se va accelera în cursul exercițiului bugetar.

4.1.2. Zahăr (+ 6,2 milioane EUR)

Principalele măsuri finanțate în cadrul bugetului pentru acest an privesc efectuarea plății restituirilor restante pentru exporturile de zahăr realizate pe baza unui certificat de restituire, estimate la 12,0 milioane EUR, și cheltuielile de scoatere din stocurile de intervenție publică a cantității de zahăr care trebuie distribuită persoanelor celor mai defavorizate în cadrul planului de distribuire a produselor alimentare pentru 2010, estimate la – 11,0 milioane EUR. Dacă se adaugă plata soldurilor restante pentru alte scheme de ajutoare pentru sectorul zahărului, estimate la 0,5 milioane EUR, bugetul final pentru acest sector se ridică la 1,5 milioane EUR. Totuși, în acest stadiu, plățile FEGA pentru acest sector privesc în principal plățile restituirilor restante pentru exporturile realizate pe baza unui certificat de restituire care se ridică la 6,7 milioane EUR. Scoaterea zahărului din stocurile de intervenție publică nu s-a efectuat până în acest moment. Prin urmare, în acest stadiu plățile deja efectuate în acest sector prezintă o depășire semnificativă a creditelor față de nivelul indicatorului. Trebuie totuși observat că sumele absolute angajate în prezent în profilul de execuție specific sectorului nu sunt semnificative.

4.1.3. Fructe și legume (+ 14,0 milioane EUR în comparație cu creditele votate)

Acest nivel de execuție se poate atribui plăților efectuate de statele membre pentru fondurile operaționale destinate organizațiilor de producători care sunt finanțate atât prin creditele bugetare votate, cât și prin veniturile alocate acestei scheme în bugetul pentru 2010 (NB.: pentru detalii, a se vedea anterior, punctul 2). Acest nivel de execuție rezultă din aplicarea indicatorului pentru perioada de până la 31 ianuarie 2010 creditelor bugetare votate care nu includ veniturile alocate acestui sector.

În acest stadiu, Comisia consideră că totalul creditelor disponibile pentru acest sector va fi suficient pentru acoperirea cheltuielilor pe care se preconizează că le vor efectua statele membre în 2010.

NB.: Pentru facilitarea lecturii, Comisia a introdus o notă de subsol * la tabelul privind executarea provizorie care figurează în anexa 2. Nota respectivă arată care ar fi fost situația dacă indicatorul de la 31 ianuarie 2010 s-ar fi aplicat creditelor totale preconizate a fi disponibile pentru finanțarea sectorului fructelor și legumelor. Așa cum s-a arătat anterior la punctul 2, finanțarea totală preconizată a fi disponibilă pentru acest sector se compune din creditele bugetare votate, în valoare de 720,1 milioane EUR, și din veniturile alocate sectorului, despre care se estimează că se ridică la suma de 222,0 milioane EUR. Prin urmare, dacă indicatorul s-ar fi aplicat la finanțarea totală de 942,1 milioane EUR preconizată a fi disponibilă pentru acest sector, ar fi apărut o subutilizare de - 36,4 milioane EUR.

4.1.4. Produse din sectorul vitivinicol (+32,4 milioane EUR)

În comparație cu nivelul creditelor bugetare evidențiate de indicator la 31 ianuarie 2010, această tendință de depășire a creditelor bugetare este rezultatul accelerării ritmului în care statele membre au efectuat plățile în primul rând pentru schemele de defrișare. Se observă o accelerare a plăților efectuate de statele membre și pentru programele naționale de sprijin, dar cu un ritm mai lent.

4.1.5. Alte produse vegetale / măsuri (+ 26,7 milioane EUR)

În comparație cu nivelul creditelor bugetare evidențiate de indicator la 31 ianuarie 2010, această tendință de depășire a creditelor bugetare este rezultatul accelerării ritmului în care statele membre au efectuat plățile în primul rând pentru programele POSEI.

4.1.6. Lapte și produse lactate (– 73,1 milioane EUR)

Situația piețelor produselor lactate s-a ameliorat considerabil în comparație cu cea de la momentul elaborării scrisorii rectificative pentru exercițiul bugetar 2010. Prin urmare, Comisia a întrerupt plata restituirilor la export pentru produsele lactate. Mai mult, în Uniunea Europeană prețurile de pe piață au crescut în mod semnificativ, stopând astfel intrarea de lapte praf degresat și de unt în depozitare publică, ceea ce a dus la o stabilizare a cantităților depozitate pentru ambele produse. Utilizarea creditelor sub nivelul indicatorului în acest stadiu se datorește cheltuielilor scăzute efectuate în prezent și preconizate a fi efectuate în cursul anului în acest sector de activitate, având în vedere factorii menționați anterior.

4.2. Ajutoare directe

Subutilizarea creditelor pentru ajutoarele directe în comparație cu nivelul evidențiat de indicator la 31 ianuarie 2010 reprezintă - 90,4 milioane EUR.

4.2.1. Ajutoare directe decuplate (– 61,7 milioane EUR în comparație cu creditele votate)

Acest nivel de execuție se poate atribui plăților efectuate de statele membre pentru schema de plată unică finanțată atât prin creditele bugetare votate, cât și prin veniturile alocate acestei scheme în bugetul pentru 2010 (NB.: pentru detalii, a se vedea anterior, punctul 2 ). Deși majoritatea statelor membre au efectuat cea mai mare parte a plăților pentru această schemă, în scopul de a realiza controalele necesare înainte de efectuarea plăților, Grecia nu a efectuat încă niciun fel de plăți. Această subutilizare a creditelor este minimă deoarece rezultă din aplicarea indicatorului pentru perioada de până la 31 ianuarie 2010 creditelor bugetare votate care nu includ veniturile alocate acestui sector.

NB. : pentru facilitarea lecturii, Comisia a introdus o notă de subsol * la tabelul privind executarea provizorie care figurează în anexa 2. Nota respectivă arată care ar fi fost situația dacă indicatorul de la 31 ianuarie 2010 s-ar fi aplicat creditelor totale preconizate a fi disponibile pentru finanțarea sectorului respectiv. Așa cum s-a arătat anterior la punctul 2, finanțarea totală preconizată a fi disponibilă pentru acest sector se compune din creditele bugetare votate, în valoare de 33 272,0 milioane EUR, și din veniturile alocate sectorului, despre care se estimează că se ridică la suma de 700,0 milioane EUR. Prin urmare, dacă indicatorul s-ar fi aplicat la finanțarea totală de 33 972,0 milioane EUR preconizată a fi disponibilă pentru acest sector, ar fi apărut o subutilizare de -676,4 milioane EUR, explicabilă iarăși prin faptul că Grecia nu a efectuat încă plata ajutoarelor prevăzute pentru schema de plată unică.

4.2.2. Alte ajutoare directe (– 29,9 milioane EUR)

Acest profil de execuție se datorește în primul rând ritmului mai lent în care statele membre au efectuat plățile pentru anumite scheme de ajutoare (prime pentru vaci care alăptează și pentru oi/capre și scheme pentru bumbac) în comparație cu nivelul evidențiat de indicator în acest stadiu. În acest stadiu, se estimează că această situație este temporară.

4.3. Auditul cheltuielilor agricole

4.3.1. Închiderea conturilor exercițiilor financiare precedente (+ 57,6 milioane EUR)

Nivelul de execuție actual rezultă din compararea corecțiilor deja efectuate la închiderea conturilor cu nivelul indicatorului corespunzător la 31 ianuarie 2010. Cu toate acestea, trebuie menționat că încă nu au fost luate toate deciziile privind închiderea conturilor preconizate pentru actualul exercițiu financiar. Prin urmare, deocamdată, Comisia consideră că acest nivel de execuție este temporar.

Cu toate acestea, trebuie remarcat că deși în scrisoarea rectificativă pentru 2010 Comisia a propus corecții care se ridică la suma de -80,0 milioane EUR, autoritatea bugetară a reținut suma de – 310,0 milioane EUR. În acest stadiu, Comisia consideră că nu sunt suficiente corecțiile rezultate din deciziile de închidere a conturilor pentru acoperirea acestei sume extraordinare impuse de autoritatea bugetară, ceea ce la final va duce la un deficit de credite bugetare negative, sumă pe care Comisia va fi nevoită să o acopere cu ajutorul unor credite bugetare pozitive pentru închiderea acestui cont în 2010.

4.4. Siguranța produselor alimentare și a hranei pentru animale, sănătatea și bunăstarea animalelor și domeniul fitosanitar

4.4.1. Programe de eradicare a bolilor animalelor (+132,5 milioane EUR

În comparație cu nivelul creditelor bugetare evidențiate de indicator la 31 ianuarie 2010, această tendință de depășire a creditelor bugetare este rezultatul accelerării ritmului în care Comisia a efectuat plățile pentru programele de eradicare a bolilor animalelor.

5. EXECUțIA VENITURILOR ALOCATE FEGA

Tabelul din anexa 2 arată că, începând cu 31 ianuarie 2010, au fost colectate venituri alocate însumând 483,8 milioane EUR, și anume:

- veniturile rezultate din corecții bazate pe deciziile de verificare a conformității s-au ridicat la aproximativ 188,8 milioane EUR, cu sume suplimentare prevăzute până la sfârșitul exercițiului financiar;

- veniturile rezultate în urma neregulilor s-au ridicat la aproximativ 55,4 milioane EUR, cu sume suplimentare prevăzute, de asemenea, până la sfârșitul exercițiului financiar, și

- deocamdată, majoritatea veniturilor provenite din taxa pentru depășirea cotei de lapte au fost colectate și se ridică la aproximativ 98,1 milioane EUR, față de estimarea inițială de 98,0 milioane EUR;

- în sfârșit, deși suma estimată inițial era de 133,0 milioane EUR, suma veniturilor alocate reportate din 2009 în 2010 s-a ridicat în final la 141,5 milioane EUR.

Așadar, la 31 ianuarie 2010, suma veniturilor alocate disponibile pentru finanțarea cheltuielilor FEGA se ridică la 483,8 milioane EUR. În acest stadiu, Comisia estimează că suma reprezentând veniturile alocate care încă mai trebuie colectate se ridică la 305,2 milioane EUR (venituri alocate care trebuie generate în bugetul pentru 2010 estimate la 789,0 milioane EUR, din care au fost colectate 483,8 milioane EUR).

6. EXECUțIA VENITURILOR PROVENITE DIN SUMELE TEMPORARE PENTRU RESTRUCTURARE (SECTORUL ZAHăRULUI)

În noiembrie 2009, statele membre au plătit a doua tranșă a sumelor temporare pentru restructurare, datorate pentru anul de comercializare 2008-2009, de 606,8 milioane EUR, identică cu suma estimată inițial. În plus, spre deosebire de suma de 717,9 milioane EUR estimată inițial, veniturile alocate reportate din 2009 în 2010 s-au ridicat în final la 768,3 milioane EUR. Prin urmare, suma totală a veniturilor alocate puse la dispoziția bugetului în 2010 sub forma sumelor temporare pentru restructurare a ajuns la 1 375,1 milioane EUR.

7. EXECUțIA FONDULUI DE RESTRUCTURARE A SECTORULUI ZAHăRULUI

La sfârșitul lunii ianuarie 2010, statele membre aproape că nu au efectuat nicio plată ( NB. : plăți de numai 0,7 milioane EUR) pentru ajutoarele pentru industria restructurată a zahărului, pentru ajutoarele de diversificare sau pentru ajutoarele pentru rafinarea zahărului.

8. CONCLUZII

Execuția provizorie a creditelor bugetare ale FEGA pentru 2010, pentru perioada de până la 31 ianuarie 2010, arată că rambursările lunare către statele membre au depășit creditele bugetare votate, evidențiate de nivelul actual al indicatorului, cu aproximativ 33,8 milioane EUR. Au fost colectate venituri alocate a căror sumă se ridică la 438,8 milioane EUR și se preconizează că în 2010 va mai fi colectată o sumă de 305,2 milioane EUR.

În acest stadiu, Comisia preconizează că suma veniturilor alocate disponibile, precum și veniturile care vor fi disponibile în cursul anului vor fi folosite în scopul finanțării fondurilor operaționale destinate organizațiilor de producători și schemei de plată unică în conformitate cu ceea s-a preconizat inițial la stabilirea bugetului.

În ceea ce privește creșterea de către autoritatea bugetară a corecțiilor de verificare contabilă cu- 230,0 milioane EUR la un total de -310,0 milioane EUR, Comisia va urmări îndeaproape evoluția execuției bugetare pentru a determina dacă subutilizarea creditelor în alte părți ale bugetului va permite finanțarea părții din aceste cheltuieli negative care nu va fi acoperită prin deciziile Comisiei privind închiderea conturilor și prin alte corecții privitoare la nerespectarea termenelor de efectuare a plății ajutoarelor de către statele membre în cauză.

[pic]

[pic]

[1] Veniturile alocate reportate trebuie să fie primele utilizate, înaintea creditelor votate de autoritatea bugetară sau a veniturilor alocate generate în cursul anului (articolul 10 din Regulamentul financiar).